als_Latn dik_Latn sag_Latn
Në Sallën e Kuvendit të Komunës së Podujevës, Zyra për Informim në bashkëpunim me Zyrtarin për Ambient kanë organizuar fillimisht një konferencë me gazetarë ku ata janë informuar për fillimin e aksionit të mbledhjes së mbeturinave dhe largimin e deponive të egra të bërllokut nën organizimin e komunës së Podujevës. Gazetarët po ashtu janë informuar edhe për fillimin e debatit me qytetarë, por edhe për detajet e këtij debati.
Më pas po në të njëjtin vend ka filluar debati në të cilin morën pjesë qytetarë të shumtë, ku kryesisht dominonin të rinjtë llapjan. Në këtë takim të rëndësishëm ambientalist ishte i pranishëm edhe drejtori i Arsimit z. Nexhmi Rudari, zyrtari për Pylltari Imer Hoti, inspektori për Ambient Eset Abdullahu dhe menaxheri i kompanisë publike “Pastrimi” Shaban Beselica, kurse nga ana e organizatave ndërkombëtare merrte pjesë EULOG, të cilin e përfaqësonte shefi i tij James Budds dhe ekspertja për marrëdhënie me Publikun Sylvia Beamish, OSBE e përfaqësuar nga zyrtarët Driat Cerabregu dhe Adam Walendzik, si dhe përfaqësuesit e KFOR-it që veprojnë në komunën e Podujevës.
Debatin e udhëhoqi zyrtari për Informim Azem Osmani në mbështetje të panelistëve të tjerë Ilmie Durmishi, po ashtu zyrtare për Informim, Rizah Muçolli, zyrtar për Ambient, Muhamet Maloku-ekolog, dr Fadil Dabinovci specialist i epidemiologjisë dhe psikologu Kushtrim Maloku.
Fillimisht z. Osmani i përshëndeti të pranishmit, duke i prezantuar dhe falënderuar më pastaj pjesëtarët e stafit komunal dhe mysafirët që përfaqësonin organizatat ndërkombëtare që veprojnë këtu. Ai mes tjerash tha: “Ky debat lidhur me mjedisin po koincidon në një periudhë ku komuna e Podujevës e udhëhequr nga Kryetari i Komunës z. Agim Veliu po bënë më shumë se çdo herë tjetër për mjedisin. Pra debati po mbahet pikërisht në kohën kur pritet të përfundojnë disa projekte mjaftë të rëndësishme ambientaliste nga ana e komunës së Podujevës. Vlen të përmendet, Parku i Qytetit, Shtrati i lumit Llap dhe Shëtitorja prapa banesave kolektive që kanë marrë një pamje mjaftë panoramike dhe bashkëkohore.
Më pas zyrtari për Ambient z. Muçolli ka informuar të pranishmit, duke përdorur edhe pamje fotografike në lidhje me projektet e realizuara nga ana e komunës së Podujevës lidhur me ambientin.
Debatin e bëri mjaftë interesant paraqitja e drejtorit të Arsimit Nexhmi Rudari, i cili e informoi audiencën lidhur me perspektivat e komunës nën udhëheqjen e kryetarit Veliu për fushën e ambientit. Ai po ashtu kërkoi që të gjithë së bashku të kontribuojmë për ta bërë ambientin sa më të pastër dhe më të gjelbëruar.
Të pranishmit i informoi edhe z. Beselica lidhur me gjendjen e inkasimit të qytetarëve për shërbimet e largimit të hedhurinave. Ai apeloi te qytetarët për ti kryer obligimet e tyre, në mënyrë që kompania të ketë mundësi më të mëdha për largimin e bërllokut.
Po ashtu debatit i kontribuuan edhe pjesëmarrja aktive e OJQ-së ambientaliste “Ekovizioni” dhe OJQ-së edukative-arsimore “AKEA”, ku kryetarët e tyre Shpend Sopa, përkatësisht Besim Arbanashi paraqitën disa nga aktivitetet e tyre në lidhje me ambientin.
Para se të filloj debati të tre ekspertët e ftuar kanë ligjëruar në lidhje me ambientin nga këndvështrimet e tyre, për aspektet ekologjike, mjekësore dhe psikologjike për ambientin.
Më pas debati u shpall i hapur ku u bisedua shkoqur për shumë çështje që kanë të bëjnë me ambientin. Në këtë debat u zu në gojë procesi i riciklimit të mbeturinave, gjelbërimi i hapësirave para objekteve afariste, zëvendësimi i rrethojave të vrazhda me ato dekorative dhe të tejdukshme, si dhe shumë çështje tjera që lidhen me ambientin.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn